ઇન્કમ-ટૅક્સ ડિપાર્ટમેન્ટનું નિશાન આજકાલ ફેરિયાઓ બની રહ્યા છે એવું દેખાઈ રહ્યું છે. થોડા દિવસ પહેલાં ઘાટકોપર (ઈસ્ટ)ના એક ઢોસાવાળાની રેંકડી પર ઇન્કમ-ટૅક્સ ડિપાર્ટમેન્ટે રેઇડ પાડીને તેને દોઢ કરોડ રૂપિયા બ્લૅક મનીના જાહેર કરવા કહ્યું હતું. હવે ચાર દિવસ પહેલાં ઘાટકોપર (ઈસ્ટ)ના એક શાકભાજીવાળાને ઇન્કમ-ટૅક્સ ડિપાર્ટમેન્ટે નોટિસ મોકલીને કહ્યું છે કે ૨૦૧૩-’૧૪ની સાલમાં તેં બે લાખ રૂપિયાથી વધારે કો-ઑપરેટિવ બૅન્કમાં જમા કર્યા છે એટલે તારે ૨૦૧૩-’૧૪ અને ૨૦૧૪-’૧૫નું ઇન્કમ-ટૅક્સ રિટર્ન ફાઇલ કરવું જરૂરી છે. આ રિટર્ન ફાઇલ કરીને તેણે રિટર્નની રસીદ વાશીની ઇન્કમ-ટૅક્સની ઑફિસમાં વીસ દિવસમાં પહોંચાડવાની છે. જો તે વીસ દિવસમાં રસીદ નહીં પહોંચાડે તો તેના પર ઇન્કમ-ટૅક્સના કાયદા પ્રમાણે પગલાં લેવામાં આવશે. વિદ્યાવિહારના સ્લમ વિસ્તારમાં રહેતા આ ફેરિયાને નોટિસ મળી એ દિવસથી તેની ઊંઘ હરામ થઈ ગઈ છે.